मां की हत्या के आरोपी बेटे को उम्र कैद
जावरा | शराब के लिए रुपए नहीं देने की बात को लेकर मां की हत्या करने के मामले में कोर्ट ने आरोपी बेटे को आजीवन कारावास की सजा सुनाई। अपर लोक अभियोजक समरथ साहू ने बताया 23 फरवरी 2015 की देरशाम आरोपी गोकुलसिंह पिता वक्तावरसिंह राजपूत (32) निवासी नीमन ने मां सूरजबाई से शराब पीने के लिए रुपए मांगे। मां ने रुपए नहीं दिए तो गुस्से में आरोपी बेटे गोकुलसिंह ने खाट के पाए से मां सूरजबाई के साथ मारपीट की। इससे वह गंभीर घायल हो गई। सरकारी अस्पताल में इलाज के दौरान दूसरे दिन उसकी मौत हो गई। मामले में पुलिस ने गोकुल के खिलाफ धारा 302 में प्रकरण दर्ज कर चालान कोर्ट में पेश किया। अपर जिला एवं सत्र न्यायाधीश माया विश्वलाल ने आरोपी को उम्र कैद की सजा सुनाई। दो हजार रुपए अर्थदंड भी किया।
hin_Deva hin_Deva